**אורי קוׄרְבּ** (נולד ב-6 בדצמבר 1967, ד' בכסלו תשכ"ח) הוא עורך דין ישראלי. שימש בשורת תפקידים בכירים בפרקליטות המדינה. בין השאר היה התובע במשפטו של ראש הממשלה לשעבר אהוד אולמרט ובתיק רצח מוחמד אבו ח'דיר.

ביוגרפיה
--------

אורי קורב נולד בירושלים בשנת 1967 כבן בכור לנעמי ומוריס, רואה חשבון. גדל במשפחה דתית-לאומית שעלתה ארצה מאנגליה לשכונת בית וגן. היה חניך בתנועת בני עקיבא ולמד בישיבת נתיב מאיר. הוא חבר ילדות של הבמאי יוסף סידר, העיתונאי אבישי בן-חיים ומנכ"ל משרד התקשורת לשעבר נתי כהן. התייתם מאמו כנער. שירת כלוחם בגדוד 890 של חטיבת הצנחנים. לאחר שירותו הצבאי עבד כמאבטח ברשות השידור ובמקביל למד משפטים באוניברסיטה העברית בירושלים וסיים תואר שני בהצטיינות.

### בפרקליטות המדינה

בשנת 1996 החל לעבוד בפרקליטות המדינה, עבד בה כ-22 שנה, שימש כמנהל המחלקה הפלילית במחוז ירושלים, וטיפל בתיקים פלילים ואזרחיים מרכזיים ובעלי פרופיל גבוה. בין היתר, שימש כתובע בתיקי מרכז ההשקעות, טלנסקי וראשונטורס של ראש הממשלה לשעבר אהוד אולמרט, וכן במשפטי שרים וחברי הכנסת דוגמת עופר חוגי. ליווה את תיק הרבנים בשלבי החקירה והגיש במסגרתו את כתב האישום, עמד בראש צוות הבדיקה שגיבש את ההמלצות בפרשת ביביטורס, ובהמשך ליווה את חקירת ראש הממשלה בנימין נתניהו בתיק 1000 וב-תיק 2000 בראשית דרכם. ייצג את המדינה בערעור בתיקו של מנהיג הפלג הצפוני של התנועה האיסלאמית, השייח ראאד סלאח אשר נשלח לאחר מכן למאסר, וייצג את המדינה בכתב האישום כנגד "מוסדות חזון ישעיה" בו העיד הרב יאשיהו פינטו אשר היה חשוד בפרשה. שימש כפרקליט מלווה בחקירות השרים רוחמה אברהם ואלי אפללו. היה התובע בתיקו של יו"ר קבוצת הפועל ירושלים דני קליין אשר הורשע בעבירת קבלת דבר בתחבולה בפסק דין המהווה תקדים משפטי בעבירה זו. היה אחראי על הגשת כלל התיקים הביטחוניים במחוז ירושלים בתקופת אינתיפאדת הסכינים. הוא נחשב למקורבם של פרקליט המדינה לשעבר משה לדור ופרקליט מחוז ירושלים אלי אברבנאל.

קורב נודע כתובע במשפט אולמרט, ועמד בראש צוות התביעה. במהלך המשפט לימד קורב במכללת שערי משפט קורס "טיעון וחקירת עדים", והתבטא בפני סטודנטים בלשון חופשית על בתי המשפט. לפי הקלטות שפורסמו בעיתונות בהבלטה, כינה חלק מהשופטים "חמורים". מלבד זאת, במשך חודשים אחדים לימד קורב בלי שקיבל היתר לעבודה פרטית. קורב התנצל על התבטאויותיו. סיקור עניינה של הפרשה הבליט את המאבק בין ידיעות אחרונות לישראל היום בסיקור תיק אולמרט. במסגרת הסדר טיעון הורשע בדין משמעתי, נידון לנזיפה, הורדה בדרגת שכר לשנה והפקעת משכורת, אך המשיך לשמש כתובע במשפט כנגד אולמרט.

היה התובע במשפט רצח מוחמד אבו ח'דיר, אשר כהגדרת בית המשפט העליון היווה "פיגוע אסטרטגי שהצית תבערה בשטחים בכלל ובירושלים המזרחית בפרט", במסגרתו הורשעו שלושת הנאשמים ברצח. הוא קיים קשר אישי קרוב עם בני משפחת אבו ח'דיר במהלך המשפט ושמר עמה על קשר גם בשנים שלאחר מכן. היחס מצדו של קורב למשפחת אבו ח'דיר סייע, כך לטענת המשפחה, לאמון שנתנו בהליך המשפטי עצמו ובמערכת המשפט הישראלית.

בדצמבר 2016, בהיותו סגן פרקליט מחוז ירושלים בתחום הפלילי, קיבל היועץ המשפטי לממשלה אביחי מנדלבליט דיווח על הטרדה מינית שבוצעה לכאורה על ידי קורב כלפי פרקליטה, אשר סירבה להעיד בפרשה. עם פרסום התלונה יצא קורב לחופשה ללא תשלום. לאחר בדיקה משמעתית המליצה המשטרה לגנוז את תיק החקירה. ביולי 2017 סגר היועץ המשפטי את התיק המשמעתי ומיד לאחר מכן שב קורב לתפקידו בפרקליטות.

### עורך דין במגזר הפרטי

בתחילת שנת 2018 פרש קורב לפנסיה מוקדמת מהפרקליטות. לאחר שותפות קצרה עם עורך הדין הפלילי הירושלמי גדי טל, הצטרף במאי 2018 למשרד טולצ'ינסקי שטרן מרציאנו כהן לויצקי ושות', כשותף במחלקת הליטיגציה, וייסד את מחלקת עבירות צווארון לבן. מאז פתיחת המחלקה מייצג עו״ד קורב בשורת תיקים גדולים בעלי פרופיל ציבורי ותקשורתי גבוה. במסגרת המשרד ייצג את דאוד גודובסקי ודניאל אלינסון, יו"ר עזרא העולמית, בפרשת ישראל ביתנו.במהלך ייצוגו של גודובסקי הגיש עו״ד קורב בקשה לעיכוב ביצוע עונש של שבע שנות מאסר שהוטל על גודובסקי לאחר שהודה בבית המשפט המחוזי. בהחלטה המהווה תקדים, עיכב בית המשפט העליון את ריצוי עונש המאסר עד להחלטה בערעור, שבו הופחת עונשו של גודובסקי לשש שנות מאסר. כמו כן, ייצג את עמוס דב סילבר מייסד רשת טלגראס. מייצג כיום את יובל כאהן, מנהל מכינת בני ציון לשעבר הנאשם באסון נחל צפית, את המיליארדר בני שטיינמץ, את סגן ראש עיריית תל אביב ארנון גלעדי, וכן חבר בצוות ההגנה של מיקי גנור, החשוד בתיק 3000. בתחילת 2021 הצטרף כשותף למשרדו של עורך הדין בעז בן צור.

קורב מרבה להופיע כפרשן משפטי בתוכניות טלוויזיה ורדיו וכן בפנלים משפטיים כמומחה למשפט פלילי וליטיגציה ואף הביע ביקורת בנוגע למספר פעולות שנקטה הפרקליטות בתיקי ראש הממשלה בנימין נתניהו. משמש כמרצה בקורס לטיעון וחקירת עדים במכללת שערי משפט.

בעקבות מתקפת הפתע על ישראל בשנת 2023 הצהיר קורב על התפכחות שלו בהקשר הליברליזם המשפטי ואמר "אין סיכוי שבזמן מלחמה זווית הנשק של החייל יהיה נושא שהוא שפיט. הליברליזם המוגזם הזה לא טוב במלחמה. אני התפכחתי, לא מתבייש לומר את זה".

חיים אישיים
-----------

נשוי לד"ר עליזה קורב בונפיל, פסיכולוגית קלינית וחוקרת ספרות, בתו של ההיסטוריון פרופ' ראובן בונפיל, ולהם שלושה ילדים. מתגורר בירושלים ומקיים אורח חיים מסורתי.

בתרבות הפופולרית
----------------

* בסדרת הטלוויזיה "הנערים", המתארת את פרשת רצח מוחמד אבו ח'דיר מגלם ליאור אשכנזי את דמותו של קורב. מרבית האירועים בסדרה הקשורים לדמותו מבוססים על המציאות בהסתמך על שיחות ארוכות שניהלו יוצרי הסדרה עם קורב.
* בסרטה התיעודי של הבמאית רוני אבולעפיה "אולמרט: האיש שרצה יותר מדי" מובאת עדותו של עו"ד קורב על משפט אולמרט.
* קורב, עליזה אשתו וחברם אבישי בן-חיים הופיעו בסרטו הקצר הראשון של הבמאי יוסף סידר "מזל טוב לאורי ועליזה".
* בסדרה המקור (עונה 19, פרק 1-2), מרואיין קורב כתובע במשפט אולמרט.

קישורים חיצוניים
----------------

ויקישיתוף מדיה וקבצים בנושא **אורי קורב** בוויקישיתוף
* שלום ירושלמי, "הטענה שעשינו פוטש לאולמרט מבישה", באתר מעריב, 14 ביולי 2012
* "לכל נאשם יש משהו אישי עם התובע שלו": עו"ד אורי קורב בראיון אישי, באתר גלובס, 7 באפריל 2019
* אלה לוי-וינריב, ‏"המתקפה של נתניהו נגד רשויות האכיפה? קשה לשפוט אותו", באתר גלובס, 7 באפריל 2019

הערות שוליים
------------

1. ↑  המקור, עונה 19, פרק 1: ההקלטות מהמשפט שהפיל את אולמרט נחשפות, באתר רשת 13
2. ↑  ח"כ לשעבר עופר חוגי הורשע במרמה ובזיוף, באתר ynet, 25 בדצמבר 2006
3. ↑  אלה לוי-וינריב, ‏הרב הראשי של חיפה יועמד לדין בגין מתן שוחד ורישום כוזב, באתר גלובס, 10 בפברואר 2011
4. ↑  רבנים הוסמכו במרמה, כתבי האישום בדרך, באתר ynet, 18 ביולי 2007
5. ↑  אתר למנויים בלבד עידו באום, סגירת תיק "ביביטורס": שני עצים נחשפו, מה גודל היער כולו?, באתר הארץ, 5 בספטמבר 2014
6. ↑  הפרקליט לשעבר בתיקי נתניהו: רה"מ ביקש ממני לייצג אותו, באתר ‏מאקו‏, 18 בספטמבר 2019
7. ↑  יהושע בריינר‏, השייח ראאד סלאח: "גם אם אכנס לכלא אמשיך להגן על אל-אקצא", באתר וואלה!‏, 14 באוקטובר 2015
8. ↑  אבירם זינו, ניסיון רצח: הרעילה את המשקה של אמהּ, באתר ynet, 17 באוקטובר 2007
9. ↑  עדנה אדטו, נחשף שמו של לוחם מג"ב הנאשם בהריגת נער פלשתיני, באתר ישראל היום, ‏14 בדצמבר 2014
10. ↑  העליון: קליין ירצה עבודות שירות לתועלת הקהילה, באתר ONE‏, 4 בספטמבר 2007
11. ↑  ניר חסון, עו"ד קורב נחשב תובע מבטיח בפרקליטות אך בעל "פה גדול", באתר הארץ, 14 בפברואר 2010
12. ↑  עו"ד אורי קורב כינה את השופטים "חמורים" - ויזומן לבירור אצל לדור, באתר גלובס, 12 בפברואר 2010
13. ↑  מכתב לביניש: דברי קורב הוצאו מהקשר ממניע זר, באתר ynet, 14 בפברואר 2010
14. ↑  אורנית קרביץ, פרשת קורב ומלחמת העיתונים, באתר העין השביעית, 17 ביוני 2010
15. ↑  דניאל פרידמן, **הארנק והחרב**, יהודה יערי (עורך), ידיעות ספרים, 2013.
16. ↑  ע"פ 2067/16 פלוני נ' מדינת ישראל, ניתן ב־8 בפברואר 2018, פסקה 1 לפסק דינו של השופט עמית
17. ↑  אתר למנויים בלבד יעל פרידסון, רוצח אבו-חדיר אחראי למעשיו, באתר "ידיעות אחרונות", 19 באפריל 2016
18. ↑  וואלה!, ‏מנדלבליט גנז את התיק נגד עו"ד קורב שנחשד בהטרדה מינית, באתר גלובס, 11 ביולי 2017
19. ↑  אלה לוי-וינריב, ‏עו"ד אורי קורב מצטרף למשרד טולצ'ינסקי שטרן מרציאנו כהן, באתר גלובס, 7 במאי 2018  
אורי קורב, באתר של משרד טולצ'ינסקי שטרן מרציאנו כהן לויצקי ושות' (באנגלית)
20. ↑  נעמי צורף, פרשת הכספים הקואליציוניים: העליון דחה את כניסת דאוד גודובסקי לכלא ב-4 חודשים, באתר כלכליסט, 9 באוגוסט 2018
21. ↑  יו"ר עזרא העולמית לשעבר מערער על הרשעתו, באתר ערוץ 7, ‏18 ביולי 2019
22. ↑  מנחם שטאובר, ‏העליון: גודובסקי יחל לרצות המאסר רק לאחר ההכרעה בערעורו, באתר גלובס, 9 בינואר 2019
23. ↑  מייסד "טלגראס": "הוכיתי עד זוב דם במעצר באוקראינה", באתר כלכליסט, 17 באוגוסט 2019
24. ↑  אילנה קוריאל, אסון נחל צפית: מנהל המכינה טוען כי כתב האישום מפלה אותו "אפליה קשה", באתר ynet, 24 בפברואר 2020
25. ↑  אלה לוי-וינריב, ‏מסתמן: שטיינמץ ישלם קנס גבוה תמורת סגירת התיק הפלילי והאזרחי | בלעדי, באתר גלובס, 29 באוקטובר 2019
26. ↑  ציוץ של אביעד גליקמן ברשת טוויטר, 20 ביולי 2020.
27. ↑  ריאיון עם תמר אלמוג ומוטי גילת, באתר כאן רשת ב', 4 בפברואר 2021 (החל מדקה 22:35)
28. ↑  בכיר לשעבר בפרקליטות: "האישום נגד נתניהו הוגש בניגוד לחוק", באתר ynet, 29 בינואר 2020
29. ↑  לקראת משפט נתניהו: "הפרקליטות התבלבלה - חיסיון הוא לא עניין טכני", באתר ynet, 13 בפברואר 2020
30. ↑  רדיו גלי ישראל-בכיר הפרקליטות לשעבר מודה: "התפכחתי", באתר רדיו גלי ישראל
31. ↑  Our Boys - Uri Korv (באנגלית), באתר HBO
32. ↑  אתר למנויים בלבד איתי שטרן, אהוד אולמרט: "איני צריך את הסרט כדי לדעת את האמת: לא קיבלתי שוחד", באתר הארץ, 2 בספטמבר 2020
33. ↑  מאיה פנחסי, מ"בופור" לקומדיה מוזיקלית, באתר הארץ, 10 באוגוסט 2007
34. ↑  המקור, עונה 19, פרק 1: ההקלטות מהמשפט שהפיל את אולמרט נחשפות, באתר רשת 13